Østfoldbanens østre og vestre linjer møtes på Ski, og stedet ble derfor fra 1878 et kommunikasjonssenter for Follo og Østfold. Ski sies å være en typisk stasjonsby. Et typisk trekk ved tettstedet er dets utstrakte bruk av teglstein, som går igjen i de største bygårdene så vel som Ski Storsenter og rådhuset. I tettstedet ligger blant annet Ski stasjon, Ski sykehus (avdeling av Akershus universitetssykehus) og Ski idrettspark, i tillegg til offentlige institusjoner som Follo tingrett og Øst politidistrikt.